Sikap permisif uga njalari laku ngabotohan sing dikemas nganggo acara sepasaran bayi, midodareni, utawa malah ana papan wong kesripahan. Ngenani main kertu ing papan slametan kematian wiwit geblak, pitung dina, sakteruse ing sebageyan wilayah wis dianggep lumrah. Para priyayi uga lumrah wae duwe kesenengan main kertu ceki kaya sing dicritakake ing novel Para Priyayi. Laku selingkuh uga lumrah. Sakora-orane bab iki dicritakake ing prosa lirik Pengakuan Pariyem karya Linus Suryadi AG. Ngenani laku-laku nerak ukum agama lan/utawa ukum negara kaya ing andharan dhuwur, warga bebrayan nganggep kelumrahan ing tataran tertemtu. Pambudidaya nglaman marang laku ma-lima kadhang malah nuwuhake seling surup. Bisa wae tuwuh daredah ing papan kono.